चीन-तिब्बत युद्ध
संघर्ष की जड़ें तिब्बती सरकार के क्षेत्र और चीन गणराज्य के क्षेत्र के बीच विवादित सीमा को लेकर थीं। तिब्बती सरकार ने सिधांतिक रूप से पड़ोसी चीनी प्रांतों (किंघई, सिचुआन) में तिब्बतियों के निवास वाले क्षेत्रों का दावा किया था, जो वास्तव में चीनी सिपहसालारों द्वारा शासित थे। 13वें दलाई लामा और 9वें पंचेन लामा के बीच तनावपूर्ण संबंधों के चलते पंचेन लामा का चीनी नियंत्रित क्षेत्र में निर्वासन हुआ जिससे इनके बीच तनाव और बढ़ गया। इसके अतिरिक्त स्थानीय तिब्बती गणमान्यों के बीच भी धार्मिक तनाव की स्थिति थी।
तिब्बत का इतिहास
मध्य एशिया की उच्च पर्वत श्रेणियों, कुनलुन एवं हिमालय के मध्य स्थित 16000 फुट की ऊँचाई पर स्थित तिब्बत का ऐतिहासिक वृतांत लगभग 7वीं शताब्दी से मिलता है। 8वीं शताब्दी से ही यहाँ बौद्ध धर्म का प्रचार प्रांरभ हुआ। 1013 ई0 में नेपाल से धर्मपाल तथा अन्य बौद्ध विद्वान् तिब्बत गए। 1042 ई0 में अतीश दीपंकर श्रीज्ञान और श्री विवेक बिलैया तिब्बत पहुँचे और बौद्ध धर्म का प्रचार किया। शाक्यवंशियों का शासनकाल 1207 ई0 में प्रांरभ हुआ। मंगोलों का अंत 1720 ई0 में चीन के माँछु प्रशासन द्वारा हुआ। तत्कालीन साम्राज्यवादी अंग्रेंजों ने, जो दक्षिण पूर्व एशिया में अपना प्रभुत्व स्थापित करने में सफलता प्राप्त करते जा रहे थे, यहाँ भी अपनी सत्ता स्थापित करनी चाही, पर 1788-1792 ई0 के गुरखों के युद्ध के कारण उनके पैर यहाँ नहीं जम सके। परिणामस्वरूप 19वीं शताब्दी तक तिब्बत ने अपनी स्वतंत्र सत्ता स्थिर रखी यद्यपि इसी बीच लद्दाख़ पर कश्मीर के शासक ने तथा सिक्किम पर अंग्रेंजों ने आधिपत्य जमा लिया। अंग्रेंजों ने अपनी व्यापारिक चौकियों की स्थापना के लिये कई असफल प्रयत्न किया।